白玉蟾
陈绿云先生之像赞
瞻师之明，寒空片月。
知师之心，红炉点雪。
闻师之德，冰清玉洁。
见师之迹，霜炎冰热。
师之一言，斩钉截铁。
师之一行，杀人见血。
风月情怀，松筠志节。
道法陆沉，玄徒瓦裂。
师领郡檄，雷轰电掣。
冠冕洞宫，兴大施设。
轮舆楩楠，陶埏坯甈。
丽以粉奂，饰以藻楶。
不逾年间，沧江贯折。
度五神足，霞裙森列。
方有伦绪，闬闾洽悦。
胡为云鹤，奄归帝阙。
溪山失翠，猿鸟悽切。
散词玉祠，柏子一爇。
追慕替绚，使我哽咽。